**নরম্যান অগিলভি নর্টন** (ইংরেজি: Norman Norton; জন্ম: ১১ মে, ১৮৮১ - মৃত্যু: ২৭ জুন, ১৯৬৮) কেপ উপনিবেশের গ্রাহামসটাউন এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯১০ সালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর দক্ষিণ আফ্রিকান ক্রিকেটে বর্ডার ও ওয়েস্টার্ন প্রভিন্স দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি ডানহাতে মিডিয়াম বোলিংয়ে পারদর্শী ছিলেন **নরম্যান নর্টন**।

প্রথম-শ্রেণীর ক্রিকেট
---------------------

১৯০২-০৩ মৌসুম থেকে ১৯১৩-১৪ মৌসুম পর্যন্ত নরম্যান নর্টনের প্রথম-শ্রেণীর খেলোয়াড়ী জীবন চলমান ছিল। কার্যকরী অল-রাউন্ডার হিসেবে দক্ষিণ আফ্রিকান ঘরোয়া ক্রিকেটে নিজেকে প্রতিষ্ঠিত করেছিলেন। তবে, দূর্ভাগ্যজনকভাবে বেশ দূর্বলতর বর্ডার দলের পক্ষে তাকে খেলতে হয়েছিল।

১৯০২ সালে ওয়েস্টার্ন প্রভিন্সের সদস্যরূপে অস্ট্রেলীয় একাদশের বিপক্ষে খেলার মাধ্যমে প্রথম-শ্রেণীর ক্রিকেটে অভিষেক ঘটে নরম্যান নর্টনের। তবে, খেলায় তিনি কোন রান সংগ্রহ করতে পারেননি। ১৯০৭ সালে তিনি পুনরায় খেলার জগতে ফিরে আসেন। দুই বছরের মধ্যে ব্যক্তিগত সর্বোচ্চ রান ৫৭ সংগ্রহ করেছিলেন। বর্ডার দলের সদস্যরূপে কেপ টাউনে ওয়েস্টার্ন প্রভিন্সের বিপক্ষে তিনি এ সাফল্য পান। ১৯০৮-০৯ মৌসুমে কেপ টাউনে অনুষ্ঠিত আরেকটি খেলায় ইস্টার্ন প্রভিন্সের বিপক্ষে ইনিংসে ৬/৩৪ বোলিং পরিসংখ্যান দাঁড় করান। খেলায় তিনি ৯২ রান খরচায় ১০ উইকেট দখল করেন।

আন্তর্জাতিক ক্রিকেট
-------------------

সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন নরম্যান নর্টন। ১১ মার্চ, ১৯১০ তারিখে কেপ টাউনে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।

১৯০৯-১০ মৌসুমে মেরিলেবোন ক্রিকেট ক্লাব (এমসিসি) দক্ষিণ আফ্রিকা গমনে আসে। সিরিজের পঞ্চম টেস্টে তাকে খেলার সুযোগ দেয়া হয়। ইংল্যান্ডের বিপক্ষে ঐ টেস্টে ৪/৪৭ বোলিং গড়েন। জ্যাক হবস ও ফ্রাঙ্ক ওলি তার শিকারে পরিণত হয়েছিলেন। এছাড়াও ব্যাট হাতে ২ ও ৭ রান তুলেন।

ব্যক্তিগত জীবন
--------------

পেশাগত জীবনে আইনজীবির ভূমিকায় অবতীর্ণ হয়েছিলেন। ক্রিকেট খেলা থেকে অবসর গ্রহণের পর প্রাদেশিক ক্রিকেটে প্রশাসকের দায়িত্ব পালন করেছেন।

২৭ জুন, ১৯৬৮ তারিখে ৮৭ বছর বয়সে ইস্ট লন্ডন এলাকায় নরম্যান নর্টনের দেহাবসান ঘটে। তার ভ্রাতা আর্থার নর্টন বর্ডার দলে ও ভ্রাতৃষ্পুত্র এরিক নর্টন ইস্টার্ন প্রভিন্স দলের পক্ষে প্রথম-শ্রেণীর ক্রিকেটে অংশ নিয়েছেন।

তথ্যসূত্র
---------

1. ↑  "South Africa – Players by Test cap"। ESPNCricinfo। সংগ্রহের তারিখ ২০ এপ্রিল ২০২০।
2. ↑  "South Africa – Test Batting Averages"। ESPNCricinfo। সংগ্রহের তারিখ ২০ এপ্রিল ২০২০।
3. ↑  "South Africa – Test Bowling Averages"। ESPNCricinfo। সংগ্রহের তারিখ ২০ এপ্রিল ২০২০।

আরও দেখুন
---------

* রবার্ট ডোয়ার
* সাইভার্ট স্যামুয়েলসন
* বোল্যান্ড ক্রিকেট দল
* এক টেস্টের বিস্ময়কারী
* দক্ষিণ আফ্রিকান টেস্ট ক্রিকেটারদের তালিকা
* আন্তর্জাতিক ক্রিকেটে অংশগ্রহণকারী পরিবারের তালিকা

বহিঃসংযোগ
---------

* ইএসপিএনক্রিকইনফোতে নরম্যান নর্টন উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে নরম্যান নর্টন  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)

গ্রন্থপঞ্জি
-----------

1. *World Cricketers - A Biographical Dictionary* by Christopher Martin-Jenkins published by Oxford University Press (1996),
2. *The Wisden Book of Test Cricket, Volume 1 (1877-1977)* compiled and edited by Bill Frindall published by Headline Book Publishing (1995),